การใช้จ่ายเข้าสู่สภาวะปกติแต่เศรษฐกิจยังโตได้ 5.5%
สัญญาณอ่อนแอจากคำสั่งซื้อต่างประเทศช่วงปลายปี 2555 ท่ามกลางแนวโน้มที่คลุมเครือของเศรษฐกิจโลกส่งผลชะลอการผลิตภาคอุตสาหกรรมและการส่งออก ขณะที่แรงส่งของการบริโภคและการลงทุนในเดือน ธ.ค. 2555 ก็ลดระดับลง หลังเร่งขึ้นไปมากในช่วงเดือนก่อนหน้า
1 ก.พ. 2556

สัญญาณอ่อนแอจากคำสั่งซื้อต่างประเทศช่วงปลายปี 2555 ท่ามกลางแนวโน้มที่คลุมเครือของเศรษฐกิจโลกส่งผลชะลอการผลิตภาคอุตสาหกรรมและการส่งออก ขณะที่แรงส่งของการบริโภคและการลงทุนในเดือน ธ.ค. 2555 ก็ลดระดับลง หลังเร่งขึ้นไปมากในช่วงเดือนก่อนหน้า
ขณะที่การส่งออกไทยผ่านพ้นจุดต่ำสุดมาแล้ว 
ประเด็นที่น่าสนใจจากเครื่องชี้เศรษฐกิจไทยล่าสุดคือ ทิศทางการชะลอตัวของคำสั่งซื้อในต่างประเทศช่วงท้ายปี 2555 ท่ามกลางความกังวลต่อแนวโน้มเศรษฐกิจโลกที่ในช่วงเวลานั้นยังคงมีภาพที่คลุมเครือต่อผลสรุปในการแก้ปัญหาหน้าผาทางการคลังของสหรัฐ ได้ส่งผลต่อเนื่องให้ระดับการผลิตในภาคอุตสาหกรรมและการส่งออกของไทยในเดือน ธ.ค. 2555 ลดต่ำลงจากระดับในเดือนก่อนหน้า 5% และ 2.4% ตามลำดับ
พลิกจากที่ขยายตัว 9.1% และ 6.7% ในเดือน พ.ย. 2555 ตามลำดับ 
อย่างไรก็ดี ฐานเปรียบเทียบที่ต่ำในช่วงอุทกภัย ทำให้ผลผลิตภาคอุตสาหกรรมและภาคส่งออกของไทยสามารถบันทึกอัตราการเติบโตสูงเป็นตัวเลขสองหลักได้ตลอดทั้งไตรมาส 4/2555 ที่ 44% และ 18.2% จากที่หดตัว 11% และ 3% ในไตรมาส 3/2555 ตามลำดับ
ศูนย์วิจัยกสิกรไทย คาดว่า ทิศทางการส่งออกและการผลิตภาคอุตสาหกรรมของไทย โดยเฉพาะในส่วนที่เชื่อมโยงกับคำสั่งซื้อต่างประเทศจะทยอยฟื้นตัวดีขึ้นในช่วงต้นปี 2556 เนื่องจากความเสี่ยงต่อแนวโน้มเศรษฐกิจโลกในปี 2556 ทยอยลดระดับลง หลังสหรัฐสามารถแก้โจทย์หน้าผาทางการคลังยกแรกไปได้ และสัญญาณจากเศรษฐกิจจีนที่เป็นคู่ค้าหลักของไทยยังคงมีทิศทางที่สดใส
ด้านการส่งออกที่ชะลอลงในเดือน ธ.ค. 2555 ส่งผลทำให้ไทยขาดดุลการค้าตามตัวเลขประกาศของกระทรวงพาณิชย์สูงถึง 2.37 พันล้านเหรียญสหรัฐ ต่อเนื่องจากยอดขาดดุลที่ 1.454 พันล้านเหรียญสหรัฐ ในเดือน พ.ย. 2555 
แม้ว่าข้อมูลดุลการค้าตามนิยามของ ธปท.จะมีรายละเอียดของการบันทึกรายการลงบัญชีที่แตกต่างกันออกไป แต่สถานะในภาพรวมก็สะท้อนทิศทางที่สอดคล้องกันว่า ดุลการค้าไทยเกินดุลลดลงมาอยู่ที่ 0.3 พันล้านเหรียญสหรัฐ เทียบกับที่เกินดุล 0.6 พันล้านเหรียญสหรัฐ ในเดือน พ.ย. 2555
สถานการณ์ที่อ่อนแอของดุลการค้าไทยจะเป็นประเด็นที่ต้องติดตามต่อไปในช่วงหลายเดือนข้างหน้า เพราะแม้การส่งออกจะเริ่มกลับมามีอัตราการขยายตัว แต่คงต้องยอมรับว่าการเพิ่มขึ้นของมูลค่าของการส่งออกอาจมีทิศทางที่ค่อยเป็นค่อยไป 
นอกจากนี้ ในช่วงต้นปี 2556 ยังเป็นช่วงที่สถานการณ์ในภาคการส่งออกของไทย อาจต้องรับมือกับหลายบททดสอบพร้อมๆ กัน ทั้งโจทย์ในด้านแรงกดดันต่อต้นทุนการผลิต รวมถึงทิศทางอัตราแลกเปลี่ยน ซึ่งล้วนแล้วแต่มีผลกระทบโดยตรงต่อความสามารถในการแข่งขันด้านราคาของสินค้าส่งออกของไทย
สถานการณ์กิจกรรมทางเศรษฐกิจของไทยที่สะท้อนจากเครื่องชี้ล่าสุดในเดือน ธ.ค. 2555 จะยังคงภาพว่าการใช้จ่ายภาคเอกชน ซึ่งมีบทบาทสำคัญในการช่วยขับเคลื่อนเศรษฐกิจในช่วงที่ผ่านมาจะเริ่มขยายตัวในอัตราที่ชะลอลง สอดคล้องกับช่วงเวลาที่เศรษฐกิจไทยยังต้องรอสัญญาณการฟื้นตัวที่เข้มแข็งจากภาคการส่งออก 
อย่างไรก็ดี หากมองภาพรวมของเครื่องชี้เศรษฐกิจไทยทั้งไตรมาส 4/2555 ที่แข็งแกร่งค่อนข้างมากจากอานิสงส์ของฐานเปรียบเทียบที่ต่ำในช่วงอุทกภัยปี 2554 รวมถึงการเพิ่มขึ้นของระดับการสะสมสต๊อกในภาคอุตสาหกรรม ทำให้ศูนย์วิจัยกสิกรไทยประเมินว่า ตัวเลขจีดีพีประจำไตรมาส 4/2555 มีโอกาสเติบโตในอัตราที่สูงกว่าประมาณการเดิมเล็กน้อยมาที่ 14% เมื่อเทียบกับช่วงเดียวกันปีก่อน จากคาดการณ์เดิมที่ 13% ซึ่งส่งผลให้เศรษฐกิจไทยทั้งปี 2555 อาจขยายตัวที่ 5.3% สูงขึ้นจากประมาณการเดิม 5% เล็กน้อย
สำหรับแนวโน้มของเศรษฐกิจไทยในปี 2556 ศูนย์วิจัยกสิกรไทย คาดว่า โมเมนตัมการขยายตัวของเศรษฐกิจไทยน่าจะมีภาพที่ดีต่อเนื่องในช่วงต้นปี 2556 โดยคาดการณ์ในเบื้องต้นว่า อัตราการขยายตัวของจีดีพีประจำไตรมาสแรก/2556 จะอยู่ที่ประมาณ 5.3% ท่ามกลางบรรยากาศด้านบวกในต่างประเทศที่เริ่มปรากฏขึ้น หลังความเสี่ยงเศรษฐกิจถดถอยจากปัญหาการคลังในสหรัฐลดลงไปอย่างมีนัยสำคัญ
สำหรับภาพรวมทั้งปี 2556 นั้น ศูนย์วิจัยกสิกรไทยจะยังคงกรอบประมาณการอัตราการเติบโตของจีดีพีไว้ที่ 4.5-5.5% แต่ก็คงต้องจับตาผลกระทบจากการเพิ่มขึ้นของต้นทุนการผลิตและการแข็งค่าของค่าเงินบาทที่เริ่มขึ้นตั้งแต่ต้นปี ซึ่งอาจเป็นตัวแปรที่เพิ่มแรงกดดันต่อการฟื้นตัวของแนวโน้มภาคธุรกิจและการส่งออกของไทย 
แต่กระนั้น หากภาครัฐผลักดันมาตรการลดผลกระทบดังกล่าวที่มีประสิทธิภาพและทันท่วงที พร้อมๆ กับสามารถเร่งรัดให้การใช้จ่ายเม็ดเงินจากงบประมาณ โครงการบริหารจัดการน้ำ และลงทุนในโครงสร้างพื้นฐาน เข้าสู่ระบบเศรษฐกิจได้โดยเร็ว ก็น่าจะช่วยเสริมสร้างให้แรงขับเคลื่อนจากการใช้จ่ายภายในประเทศ ยังคงมีบทบาทในการช่วยประคองทิศทางเศรษฐกิจไทยในปี 2556 ให้ขยายตัวได้ใกล้เคียง 5% ตามประมาณการ